Vermiste meisie se lyk in spruit gevindArgieffoto Die liggaam van ŉ 16-jarige meisie van Phalaborwa in Limpopo, wat sedert Saterdag vermis was, is Dinsdag in ŉ spruit buite die dorp gevind. Kol. Ronel Otto, provinsiale polisiewoordvoerder, het Woensdag gesê die meisie, Karen Manyama, het Saterdagoggend haar huis in Alwynstraat verlaat om vriende by ŉ plaaslike restaurant te ontmoet. Sy het nooit teruggekeer huis toe nie. Sy is as vermis aangemeld en ŉ soektog is van stapel gestuur. “ŉ Verbyganger het Dinsdag die polisie ontbied nadat hy ŉ liggaam tussen riete in ŉ spruit buite die dorp opgemerk het,” het Otto gesê. “Die liggaam was gedeeltelik in plastiek toegedraai.” Die liggaam is as Karen s’n uitgeken. Die oorsaak van haar dood is onbekend en sal deur ŉ nadoodse ondersoek bepaal word. Die polisie ondersoek ŉ saak van moord. Niemand is nog in verband met die voorval in hegtenis geneem nie.